AMATA พุ่งแรง 6% นิวไฮในรอบกว่า 4 ปี โบรกฯเชียร์ “ซื้อ” หลังกำไร Q3 โตกระฉูด
AMATA พุ่งแรง 6% นิวไฮในรอบกว่า 4 ปี โบรกฯเชียร์ "ซื้อ" หลังกำไร Q3 โตกระฉูด โดยล่าสุด ณ เวลา 11.14 น. อยู่ที่ 24.70 บาท บวก 1.40 บาท หรือ 6.01% สูงสุดที่ 25 บาท ต่ำสุดที่ 23.30 บาท ด้วยมูลค่าซื้อขาย 645.30 ล้านบาท
16 พ.ย. 2560

ผู้สื่อข่าวรายงานว่า บริษัท อมตะ คอร์ปอเรชัน จำกัด (มหาชน) หรือ AMATA ล่าสุด ณ เวลา 11.14 น. อยู่ที่ 24.70 บาท บวก 1.40 บาท หรือ 6.01% สูงสุดที่ 25 บาท ต่ำสุดที่ 23.30 บาท ด้วยมูลค่าซื้อขาย 645.30 ล้านบาท ขณะที่ดัชนีตลาดหุ้นไทยโดยรวมบวก 0.43%

ทั้งนี้ ราคาหุ้น AMATA ปรับตัวเพิ่มขึ้นสูงสุดในรอบ 4 ปี 8 เดือน นับตั้งแต่ราคาอยู่ที่ 27.25 บาท เมื่อวันที่ 11 มี.ค.56
ด้าน บล.ฟินันเซีย ไซรัส ระบุในบทวิเคราะห์ฯ แนะนำ “ซื้อ” หุ้น AMATA พร้อมยังคงราคาเป้าหมายปี 61 ที่ 26.60 บาท กำไรสุทธิไตรมาส 3/60 ดีเกินคาด โดยปรับเพิ่มขึ้น 129% จากไตรมาสก่อน และเพิ่มขึ้น 221% จากงวดปีก่อน มาอยู่ที่ 587 ล้านบาท จากการโอนที่ดินอมตะนครเกือบ 60 ไร่ ซึ่งเป็นผืนที่มีอัตรากำไรสูงราว 75% อีกทั้งยังควบคุมค่าใช้จ่ายได้ดีและโรงไฟฟ้าบี.กริมมีผลประกอบการสูงขึ้น
ขณะที่แนวโน้มไตรมาส 4/60 ยังดีต่อเนื่องถึงปี 61 จากเศรษฐกิจที่สดใสและมียอดขายรอโอน (Backlog) สูงถึง 1.96 พันล้านบาท จากผลของยอดขายที่ดินไตรมาส 3/60 ที่สูงถึง 155 ไร่ เทียบกับไตรมาส 2/60 ที่ขายได้ 113 ไร่